b'\n_START_ARTICLE_\nPeli-Karhut\n_START_PARAGRAPH_\nPeli-Karhut (PeKa) on kotkalainen, vuonna 1945 Kymiss\xc3\xa4 perustettu urheiluseura. Seura perustettiin nimell\xc3\xa4 Kymin Palloilijat palloilulajien erikoisseuraksi. Nimi vaihdettiin Karhulan kauppalan aikana Peli-Karhuiksi vuonna 1958. Seuran historian alkuaikoina lajivalikoimaan ovat kuuluneet jalkapallo, j\xc3\xa4\xc3\xa4kiekko, j\xc3\xa4\xc3\xa4pallo, pes\xc3\xa4pallo, koripallo ja lentopallo. Nykyiseen lajivalikoimaan kuuluvat koripallo ja jalkapallo.\n_START_SECTION_\nNaisten koripallo\n_START_PARAGRAPH_\nNaisten koripallossa Peli-Karhut on pelannut SM-sarjassa kaudesta 1995\xe2\x80\x931996 l\xc3\xa4htien. Joukkue on voittanut viisi Suomen mestaruutta, vuosina 2007, 2008, 2011, 2018 ja 2019, sek\xc3\xa4 kolme hopeaa ja kuusi pronssia. Cup-mestaruuksia Peli-Karhuilla on nelj\xc3\xa4. Peli-Karhut pelasi kotipelins\xc3\xa4 aiemmin Karhulan liikuntahallissa, mutta kaudesta 2010\xe2\x80\x932011 alkaen kotisalina on toiminut Steveco Areena, jossa Peli-Karhut pelasi jo aiemmin pudotuspelej\xc3\xa4\xc3\xa4n. _NEWLINE_Joukkueen p\xc3\xa4\xc3\xa4valmentajana on toiminut Roope M\xc3\xa4kel\xc3\xa4 kaudesta 2016\xe2\x80\x932017 l\xc3\xa4htien. Seppo Kurki toimi Peli-Karhujen p\xc3\xa4\xc3\xa4valmentajana kaudesta 2003\xe2\x80\x932004 kauteen 2007\xe2\x80\x932008 ja kaudesta 2009\xe2\x80\x932010 kauteen 2015\xe2\x80\x932016. H\xc3\xa4n toimi aikaisemmin my\xc3\xb6s Peli-Karhujen miesten edustusjoukkueen valmentajana vuodesta 1994 l\xc3\xa4htien ennen ryhtymist\xc3\xa4\xc3\xa4n naisten edustusjoukkueen valmentajaksi. Kaudella 2008\xe2\x80\x932009 p\xc3\xa4\xc3\xa4valmentajana oli Larry Pounds. Pounds oli joukkueen valmentajana my\xc3\xb6s voittamassa seuran ensimm\xc3\xa4ist\xc3\xa4 Cup-mestaruutta vuonna 2000. M\xc3\xa4kel\xc3\xa4n, Kurjen ja Poundsin lis\xc3\xa4ksi Peli-Karhujen SM-sarjajoukkueen p\xc3\xa4\xc3\xa4valmentajina ovat toimineet kaudella 1995\xe2\x80\x931996 (SM-pronssia) ja 1998\xe2\x80\x931999 Petri Mikkola, 1996\xe2\x80\x931997 Mauri Laiho ja 1997\xe2\x80\x931998 Kari Sinij\xc3\xa4rvi.\n_START_SECTION_\nMiesten koripallo\n_START_PARAGRAPH_\nMiesten koripallossa Peli-Karhut voitti Suomen Cupin vuonna 1979.\n_START_SECTION_\nMiesten jalkapallo\n_START_PARAGRAPH_\nMiesten jalkapallossa Peli-Karhut on pelannut parhaimmillaan Suomen toiseksi korkeimmalla sarjatasolla viisi kautta vuosina 1957\xe2\x80\x931960 ja 1971. Kakkosdivisioonassa seura pelasi vuosina 1989\xe2\x80\x931992, jonka j\xc3\xa4lkeen kolmosdivisioonaa 1993\xe2\x80\x931998. Kauden 2006 p\xc3\xa4\xc3\xa4tteeksi seura p\xc3\xa4\xc3\xa4tti luopua 4. divisioonan paikastaan, jonka vuoksi 2007 seura ei osallistunut Kaakkois-Suomen piirin miesten sarjoihin._NEWLINE_Vuonna 2008 Peli-Karhut aloitti uudelleen 6. divisioonassa. Kauden p\xc3\xa4\xc3\xa4tteeksi seura nousi vuodeksi 2009 5. divisioonaan. Kaudella 2011 seura nousi 4. divisioonaan, mutta nostettiin kaudeksi 2012 suoraan 3. divisioonaan seuran saadessa Kotkan Reippaan luovuttaman sarjapaikan. Edustusjoukkueen lis\xc3\xa4ksi Peli-Karhuilla on nykyisin joukkueet A\xe2\x80\x93D-junioreissa._NEWLINE_Seuran kasvatteja ovat muun muassa Jussi Kinnaslampi, Juho Nyk\xc3\xa4nen ja Jani Lauretsalo.'